钦定古今图书集成/历象汇编/庶征典/第060卷 > 《观象玩占》 > 《求日辰五音法三》
## 钦定古今图书集成/历象汇编/庶征典/第060卷 > 《观象玩占》 > 《求日辰五音法三》

“《洪范》纳音” 之法：

先分先天数：　甲己子午九，　乙庚丑未八，　丙辛
寅申七，　丁壬卯酉六，　戊癸辰戌五，　己亥四。
次分五音数：　宫五十，　征二七，　羽一六，　商四
九，　角三八。

求一日之音，必合一阴一阳两日干支之数，得若干，
于《大衍》四十九数中减之，馀若干，又去其满十之数，
取其零数，视其合于五音何数。又由所得之音，取其
所生，即为本日纳音。

假如求甲子日纳音，即合甲子、乙丑两日之数，甲子
十八，乙丑十六，共得三十四，于《大衍》四十九数减之，
馀十五去十用五，得宫，音属土，土生金，取其所生，则
商为纳音。求乙丑日纳音，亦合甲子之数，馀仿此。